P6_TA(2005)0169

Retfærdighed for Robert McCartneys familie

Europa-Parlamentets beslutning om vold og kriminalitet, udført af den selvbestaltede "Irske Republikanske Armé" (IRA) i Nordirland, navnlig mordet på Robert McCartney

Europa-Parlamentet,

- der henviser til forretningsordenens artikel 103, stk. 2,

A. der henviser til, at en borger i Belfast, Robert McCartney, blev brutalt myrdet den 30. januar 2005 af medlemmer af den selvbestaltede "Irske Republikanske Armé" (IRA), som forsøgte at dække over forbrydelsen og beordre alle vidner til ikke at afgive udsagn om, at IRA-medlemmer var involveret,

B. der henviser til, at Robert McCartneys søstre, Catherine McCartney, Paula Arnold, Gemma McMahon, Claire McCartney og Donna Mary McCartney, og hans veninde, Bridgeen Karen Hagans, nægtede at efterleve tavshedskodeksen, og modigt og konsekvent har udfordret IRA ved at kræve retfærdighed for mordet på Robert McCartney,

C. der henviser til, at ca. 70 vidner menes at have været til stede i området omkring Magennis' Bar umiddelbart inden og efter det slagsmål, der førte til Robert McCartneys død,

D. der henviser til, at IRA og Sinn Féin, IRA's politiske fløj, suspenderede eller ekskluderede forskellige medlemmer, da forargelsen over mordet tiltog,

E. der henviser til, at Sinn Féins ledelse har krævet retfærdighed, men ikke har krævet, at de ansvarlige for mordet eller de, der var vidne til mordet, uforbeholdent skal samarbejde direkte med ordensmagten i Nordirland,

F. der henviser til, at IRA den 8. marts 2005 udsendte en forargelig erklæring, hvorefter den var indstillet på at skyde Robert McCartneys drabsmænd,

G. der henviser til, at de personer, der er involveret i bestræbelserne på at sikre retfærdighed for Robert McCartney for nylig har været udsat for en hviskekampagne for at intimidere dem og underminere deres sags troværdighed,

H. der henviser til, at EU's fredsfond for Nordirland og grænseregionerne i Irland har udført et værdifuldt arbejde,

I. der henviser til, at fred og vold ikke kan sameksistere i Irland

1. fordømmer den vold og kriminalitet, der udgår fra den selvbestaltede "Irske Republikanske Armé" (IRA), og i særdeleshed mordet på Robert McCartney;

2. understreger på det kraftigste, at Robert McCartneys søstre og veninde fortjener den mest omfattende støtte i deres kamp for retfærdighed;

3. opfordrer Sinn Féins ledelse at insistere på, at de ansvarlige for mordet og vidnerne til mordet skal samarbejde direkte med ordensmagten i Nordirland og være fritaget for gengældelsestrusler fra IRA;

4. beklager den lumske hviskekampagne, der har til formål at intimidere og diskreditere Robert McCartneys søstre og veninde i deres kamp for retfærdighed;

5. opfordrer Rådet og Kommissionen til at yde passende bistand til de retshåndhævende myndigheder i Nordirland for at sikre, at Robert McCartneys mordere stilles for en domstol;

6. foreslår, at Den Europæiske Union, såfremt det skulle vise sig, at ordensmagten i Nordirland ikke er i stand til at retsforfølge nogen for mordet på Robert McCartney, yder et økonomisk bidrag, i overensstemmelse med finansforordningen, til dækning af McCartney-familiens retsudgifter i deres kamp for retfærdighed ved et civilt søgsmål;

7. anmoder i den forbindelse om, at Kommissionen yder et sådant bidrag over den budgetpost på EU's almindelige budget, hvorover der normalt ydes bistand til ofre for terrorisme;

8. pålægger sin formand at sende denne beslutning til Rådet, Kommissionen og medlemsstaternes, tiltrædelses- og kandidatlandenes regeringer og parlamenter samt Europarådet.

--------------------------------------------------